潘紫巖與余賦雪約不得用色數并實字及比喻
作者：白玉蟾
朝代：宋

paragraphs: 不似尋常凍，俄而散漫飛。
羞明猶欲落，等伴未全晞。
承得圓還碎，看來是復非。
積深仍密密，舞急轉霏霏。
弗是篩成細，何如拾取歸。
今焉皆璀璨，昨者只浽𧇠。
掃去依元有，呵來忽漸微。
亂飄寒轉甚，相映遠生輝。
莫踏凹中滿，遥知凸處肥。
嚴凝吟不厭，凜冽飲無威。
賞翫真堪樂，豐穰不用祈。
嬋娟雖可待，融散恐幾希。